Герцагства Кастра

Кастра (Castro) — герцагства са сталіцай у аднайменным горадзе, якое Папа Павел III Фарнезэ стварыў у 1537 годзе для свайго сына П'ера Луіджы Фарнезэ. Уладанні Фарнезэ раскінуліся ў Таскане ад берага Тырэнскага мора да астравоў Бальсенскага возера, уключаючы графствы Латэра і Рансільёнэ.

У 1545 годзе Фарнезэ дадалі да сваіх уладанняў Парму і П'ячэнцу. Менавіта Парма стала ў канчатковым выніку сталіцай іх уладанняў, у той час як значэнне Кастра няўхільна змяншалася. Адзіны з герцагаў Кастра, які не займаў пармскага прастола, — Арацыа Фарнезэ (1531—1553), муж французскай прынцэсы Дыяны дэ Валуа.

 Войны за Кастра 
У XVII стагоддзі Фарнезэ апынуліся на грані спусташэння і залезлі ў неаплатныя даўгі перад ватыканскімі банкірамі. Папа Урбан VIII з роду Барберыні, жадаючы забяспечыць будучыню сваіх пляменнікаў з роду Барберыні, запатрабаваў ад Адаарда Фарнезэ прадаць ім права на герцагства Кастра. Калі пармскі кіраўнік адказаў адмовай, папская армія ўварвалася ў межы герцагства (1641) і акупавала яго. thumb|left|150px|П'ер Луіджы Фарнезэ, 1-ы герцаг Кастра, на партрэце пэндзля Тыцыяна

Пасля некалькіх няўдалых спроб адваяваць страчаныя землі ў Таскане герцаг Адаарда звярнуўся па дапамогу да венецыянцаў, фларэнційскіх Медычы і модэнскіх Эстэ, якія былі занепакоены заваявальнымі памкненнямі Барберыні. Аб'яднаная армія нанесла Барберыні паражэнне пры Лагаскура, следствам якога стаў Ферарскі мір 1644 года, які аднавіў даваеннае становішча спраў.

Другая вайна за Кастра пачалася ў 1648 годзе, калі новы Папа Інакенцій X без папярэджання накіраваў у Кастра біскупа, а той забараніў Фарнезэ заязджаць у межы герцагства без дазволу Ватыкана. Біскуп паспрабаваў узяць кіраванне герцагствам у свае рукі, аднак трапіў у пастку і быў забіты. Папа ўсклаў адказнасць за злачынства на Фарнезэ і накіраваў свае войскі на заваяванне Кастра.

Горад быў узяты папскай арміяй 2 верасня 1649 года і цалкам разбураны. Мастацкія каштоўнасці былі вывезены ў Ватыкан. Сталіца Кастраўскай вобласці была перанесена ў Аквапендэнтэ. Пад націскам французскай кароны Ватыкан даў пармскім герцагам адтэрміноўку на аплату даўгоў і выкуп Кастра, спачатку да 1660, потым да 1664 года. Няздольнасць Фарнезэ пагасіць запазычанасць дазволіла пантыфіку канчаткова далучыць Кастра да Папскай вобласці.

 Крыніцы 

 Літаратура 
 Caroline Castiglione. Patrons and Adversaries: Nobles and Villagers in Italian Politics, 1640—1760. Oxford University Press US, 2005. Pages 17–49.
 Helge Gamrath. Farnese: Pomp, Power and Politics in Renaissance Italy. ISBN 9788882654269.

Катэгорыя:Фарнезэ
Кастра
Катэгорыя:Гісторыя Тасканы